OpenLLM-France/wikimedia huggingface dataset:
# Clearlake

* No s'ha de confondre amb Clear Lake (Califòrnia).
Clearlake és una ciutat dels Estats Units a l'estat de Califòrnia. Segons el cens del 2010 tenia 15.250 habitants. Dins de Califòrnia s'ubica en el Comtat de Lake, del qual n'és la municipalitat més poblada.

## Demografia

Segons el cens del 2000, Clearlake tenia 13.142 habitants, 5.532 habitatges, i 3.313 famílies. La densitat de població era de 498,4 habitants/km².
Dels 5.532 habitatges en un 26,4% hi vivien nens de menys de 18 anys, en un 38,1% hi vivien parelles casades, en un 15,7% dones solteres, i en un 40,1% no eren unitats familiars. En el 32,9% dels habitatges hi vivien persones soles el 16,1% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,35 i el nombre mitjà de persones que vivien en cada família era de 2,96.
Per edats la població es repartia de la següent manera: un 25,8% tenia menys de 18 anys, un 6,7% entre 18 i 24, un 23,1% entre 25 i 44, un 24,1% de 45 a 60 i un 20,3% 65 anys o més.
L'edat mediana era de 41 anys. Per cada 100 dones de 18 o més anys hi havia 87,8 homes.
Entorn del 23,5% de les famílies i el 28,6% de la població estaven per davall del llindar de pobresa.

## Política

En la legislatura estatal Clearlake estava en el 2n Districte del Senat, representats per la Demòcrata Noreen Evans, i en el 1r Districte d'Assemblea, representats pel Demòcrata Wesley Chesbro. Federalment, Clearlake està localitzada en el 1r districte congressual de Califòrnia, representats pel Demòcrata Mike Thompson.

## Poblacions més properes

El següent diagrama mostra les poblacions més properes.

## Referències

* 1 2 3 (anglès) «American FactFinder» (edició del 2010). Oficina del Cens dels Estats Units. [Consulta: 09/10/2011.]
* ↑ (anglès) «American FactFinder» (edició del 1990). Oficina del Cens dels Estats Units. [Consulta: 12/10/2011.]
* ↑ (anglès) Cens del 1990 — pàgina 438. Oficina del Cens dels Estats Units. [Consulta: 12/10/2011.]
* 1 2 3 4 «Fact Sheet- Clearlake». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 17 juliol 2010].
* ↑ «Geographic Comparison Table- Clearlake». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 17 juliol 2010].

## Vegeu també

* Comtat de Lake (Califòrnia)
* Llac Clear (Califòrnia)
* Clearlake Oaks
* Clearlake Riviera

## Enllaços externs

* (anglès) Diari/periòdic de Clearlake Arxivat 2006-04-21 a Wayback Machine.
* (anglès) Guia turística de Clearlake Arxivat 2011-04-07 a Wayback Machine.
# Stevie Jackson

Stevie Jackson és un músic i compositor escocés. Toca la guitarra solista i canta a la banda de twee pop de Glasgow Belle and Sebastian. La seua forma de tocar la guitarra és melòdica i recorda als anys 60, amb un ús important de la reverberació (fins al punt de rebre el sobrenom de "Stevie Reverb") i molt pocs efectes.
Abans d'unir-se al grup, Jackson va ser membre de The Moondials, que van publicar un senzill al segell Electric Honey. L'experiència a The Moondials va ser molt agradable per a Stevie, i al líder de Belle and Sebastian Stuart Murdoch li va costar molt convèncer-lo perquè s'unira al grup. En aquella època, Murdoch tocava sol a un circuit de "micròfon obert" a Glasgow, i va ser a un d'aquests concerts (al Halt Bar) on Jackson va veure Murdoch tocar per primera vegada.
Al principi, la banda existia només com a expressió de les composicions de Murdoch, però des del seu tercer àlbum (The Boy With The Arab Strap), altres membres han començat a contribuir. Stevie ha sigut el membre que més ha contribuït, i des d'aleshores ha contribuït a tots els àlbums de la banda i ha compost el single de 2001 "Jonathan David." Les seues cançons són clarament distintes de les de Murdoch: solen ser més curtes i menys introspectives, optant per pop de l'estil dels anys 60 en lloc de l'habitual folk melancòlic que ha definit els primers discos de Belle and Sebastian.

## Referències

* ↑ Belle & Sebastian B belleandsebastian.com
# Battenheim

Battenheim (en alsacià Bàttene) és un municipi francès, situat a la regió del Gran Est, al departament de l'Alt Rin. L'any 2006 tenia 1.281 habitants.

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 620 | 757 | 813 | 1.003 | 1.174 | 1.322 |

## Administració

Llista d'alcaldes :
| Període | Identitat |
| 1971-1983 | Fernand Kubler |
| 1983-1995 | André Heck |
| 1995-2008 | Michel Marchal |
| 2008- | Georges Ottenwaelder |

## Galeria d'imatges

* Entrada oest de la vila
* Ajuntament
* Memorial de la Libération
* Vista del centre de la vila
* El Quatelbach
* Els enfores del municipis
* Una altra vista dels voltants
* Camps a l'oest de la vila
# Floruit

Floruit (sovint abreujat «fl.» o, ocasionalment, «flor.», sense cursiva) és un mot llatí que es refereix a un període durant el qual es té la certesa que una persona, una escola o un moviment estava en actiu.
És la tercera persona, singular, del pretèrit perfet del verb llatí florere — 'florir'. S'usa àmpliament en els escrits d'història, genealogia o enciclopèdies. Quan es refereix a persones, se'n fa ús quan la data de naixement o defunció són desconegudes, però es tenen altres proves relatives a quan va viure. Si, per exemple, es compta amb escriptures atorgades per Pere Pau el 1204, 1207 i 1229, i una partida de matrimoni del 1197, s'escriuria «Pere Pau (fl. 1197–1229)».

## Referències

* ↑ «floruit». Oxford English Living Dictionaries: English. Oxford University Press, 2017. Arxivat de l'original el 2017-12-01. [Consulta: 27 març 2018].
* ↑ flo·ru·it. 5a ed. [en línia]. Houghton Mifflin Harcourt, 2017 [Consulta: 26 novembre2017].

## Vegeu també

* Circa (ca. o c.)
* Tempore
# Moviment Democràtic Republicà

El Moviment Democràtic Republicà (francès Mouvement Démocratique Républicain, MDR) va ser un partit polític a Ruanda.

## Història

El partit es va establir el 1991, després que el Moviment Republicà Nacional per la Democràcia i el Desenvolupament (MRND) va perdre el seu monopoli sobre política i es van legalitzar els partits de l'oposició. El MDR va prendre el seu nom de Parmehutu-MDR, el partit governant a principis dels anys seixanta. Igual que Parmehutu, la base principal de suport polític de MDR veren els hutus del centre del país, en particular la llar Kayibanda de la prefectura de Gitarama.
A la fi de 1991, el MDR es va unir amb el Partit Liberal i el Partit Socialdemòcrata per formar una coalició d'oposició per pressionar al president Juvénal Habyarimana i el MRND per implementar reformes democràtiques. Al març de 1992 Habyarimana va nomenar un govern multipartidista amb un primer ministre, Dismas Nsengiyaremye, del MDR. El va succeir com a primer ministre el juliol de 1993 un altre membre del MDR, Agathe Uwilingiyimana.
El 1993 es trobava profundament dividit entre dos corrents, una dirigida per Faustin Twagiramungu i Agathe Uwilingiyimana, favorables a una negociació amb el Front Patriòtic Ruandès i l'altra dirigida per Jean Kambanda, propera del moviment radical Hutu Power. L'abril de 1994 aquest darrer fou el primer ministre del govern interí responsable del genocidi.
Després de la seva victòria en la Guerra Civil ruandesa el 1994, el Front Patriòtic Ruandès (RPF) va nomenar un nou Govern de base d'Unitat Nacional amb Faustin Twagiramungu del MDR com a primer ministre. Va romandre en el càrrec fins a 1995. L'any 2001 Bernard Makuza de MDR va ser nomenat primer ministre.
Amb eleccions programades a mitjans de 2003, el MDR era l'únic partit de l'oposició capaç de desafiar el FPR. No obstant això, el 15 d'abril de 2003, el Parlament va votar per dissoldre el paratit, acusant-lo de ser "divisionista". Alguns antics membres del MDR van formar el Partit pel Progrés i la Concòrdia a final d'any.

## Referències

* 1 2 Profiles: Kagame's opponents BBC News, 22 August 2003
* ↑ Gérard Prunier (1995) The Rwanda Crisis: History of a Genocide, Columbia University Press, p145
* ↑ Mission d'information sur le Rwanda, Le contexte politique intérieur rwandais/Le gouvernement de coalition (avril 1992-juin 1993)/La chute du Gouvernement Nsengiyaremye et le Gouvernement d'Agathe UWILINGIYIMANA
* ↑ Rwanda Holds First Election Since Genocide LA Times, 25 August 2003
# Chaim Weizmann

Chaim Weizmann (en hebreu: חיים ויצמן) (nascut el 27 de novembre de 1874 - mort el 9 de novembre de 1952) va ser un líder sionista, President de l'Organització Sionista Mundial, i el primer President d'Israel. Weizmann era també un químic que va desenvolupar un procés de producció de l'acetona mitjançant la fermentació bacteriana.

## Referències

* ↑ «Chaim Weizmann (1874 - 1952)» (en anglès). Jewish Virtual Library.
# Unkel

Unkel és una ciutat alemanya. Forma part de l'estat de Renània-Palatinat, districte de Neuwied (Landkreis Neuwied). És a prop de l'antiga capital federal (Bonn) i del límit amb l'estat de Rin del Nord-Westfàlia.
# Francesc de Paula de Figueras i Caminals

Francesc de Paula de Figueras i Caminals Grau de Sunyer i Felip (Almeria, 21 de maig de 1786 – Granada, 10 de febrer de 1858) va ser un militar i polític espanyol.

## Biografia

Ingressa a l'Exèrcit espanyol com a cadet en 1802, i va combatre en la Guerra del francès, en la qual acaba com a coronel. Durant la Primera Guerra Carlista va ser cap d'Estat Major dels exèrcits de Catalunya (1834-1839). En acabar la guerra fou condecorat amb la Creu Llorejada de Sant Ferran.
Fou escollit senador per Balears en 1840 i tinent general en 1843, any en el qual és triat Senador per València. En 1844 és Senador per Sevilla i a l'any següent Senador vitalici. En 1843 fou condecorat amb la Gran Creu de l'Orde de Sant Hermenegild alhora que és ascendit a tinent general i nomenat capità general d'Andalusia.
Al desembre de 1847 és nomenat ministre de la Guerra, càrrec que exercirà fins a 1851 amb el curtíssim interval del Govern d'un dia - a l'octubre de 1849 - del comte de Clonard. En 1849 la reina li concedeix els títols de marquès de la Constancia i Vescomte de Casa Figueras. Seria novament ministre de Guerra en un nou gabinet Narváez entre desembre de 1856 i octubre de 1857. Va ser primer marquès de la Constància.

## Referències

* ↑ «Francesc de Paula de Figueras i Caminals». Gran Enciclopèdia Catalana. Barcelona: Grup Enciclopèdia Catalana.
* ↑ Julio de Atienza y Navajas (barón de Cobos de Belchite), Adolfo Barredo de Valenzuela. Títulos nobiliarios de Almería. Instituto Salazar Castro del CSIC, 1982, p.35.
* ↑ Fitxa del Senat
* ↑ Almerienses ilustres
* ↑ Urquijo Goitia, José Ramón. Gobiernos y ministros españoles en la Edad Contemporánea. Madrid: CSIC, 2001, p. 190. ISBN 978-84-00-08737-1.
# Toes

Toes o Toas (en llatí: Thoas, en grec antic: Θόας) va ser estrateg de la Lliga Etòlia l'any 193 aC.
Nomenat pel càrrec, a l'assemblea etòlia celebrada a Naupacte, va urgir a fer la guerra contra Roma (193 aC) i a aliar-se amb Filip V de Macedònia i Antíoc III el Gran de Síria. Tot això no va anar seguit de cap resultat concret; el 192 aC apareix Toas intentant reduir la fortalesa de Calcis al front de forces etòlies però llavors Antíoc estava ja favorablement disposat.
Toas es va reunir amb Antíoc i va obtenir sobre el rei certa influència, i el va convèncer de passar a Grècia amb el seu exèrcit. Llavors, a l'assemblea etòlia, reunida a Làmia, va fer aprovar l'aliança amb el rei selèucida, al que es va entregar el comandament suprem dels etolis. Dels serveis que va fer durant la guerra no se'n sap res. Després de la derrota d'Antíoc a Magnèsia del Sipilos, els romans van imposar la rendició de Toas com una condició per la pau (189 aC). Entregat als romans, el van deixar lliure per intercessió de Nicandre i Pantaleó.

## Referències

* ↑ Bunbury, Edward Herbert. «Thoas». A: William Smith (ed.). A Dictionary of Greek and Roman biography and mythology (en anglès). Londres: John Murray, 1870.
Viccionari
# Municipi de Vejle

El municipi de Vejle és un municipi danès que va ser creat l'1 de gener del 2007 com a part de la Reforma Municipal Danesa, integrant els antics municipis de Børkop, Egtved (excepte la parròquia de Vester Nebel que es va integrar al municipi de Kolding), Give, Jelling i Vejle, a més de la parròquia de Grejs procedent de l'antic municipi de Tørring-Uldum. El municipi és situat al sud de la península de Jutlàndia, a la Regió de Syddanmark, abastant una superfície de 1066 km². Forma part de la Regió metropolitana de l'est de Jutlàndia.
Un atractiu turístic i cultural del municipi són les pedres de Jelling amb inscripcions rúniques, i l'església de Jelling declarades Patrimoni de la Humanitat per la UNESCO el 1994. En aquesta zona també hi ha grans túmuls funeraris de finals del segle x.
La ciutat més important i seu administrativa del municipi és Vejle (50.654 habitants el 2009), situada al fons del fiord de Vejle. Altres poblacions del municipi:
* Ågård
* Andkær
* Børkop
* Bredal
* Bredsten
* Brejning
* Egtved
* Farre
* Gadbjerg
* Gårslev
* Give
* Givskud
* Grejs
* Grønbjerg
* Høl
* Hvidbjerg
* Jelling
* Jerlev
* Kollemorten
* Nørre Vilstrup
* Nørup
* Ny Højen
* Ny Nørup
* Ødsted
* Østengård
* Randbøldal
* Skærup
* Skibet
* Smidstrup
* Thyregod
* Vandel
* Vonge

## Consell municipal

Resultats de les eleccions del 18 de novembre del 2009:
| Partit | vots | % vots |
| Socialdemokratiet | 13824 | 26,4 |
| Det Radikale Venstre | 1899 | 3,6 |
| Det Konservative Folkeparti | 4416 | 8,4 |
| Socialistisk Folkeparti | 7787 | 14,9 |
| Kristendemokraterne | 349 | 0,7 |
| Borgerlisten | 286 | 0,5 |
| Medmenneskelisten | 81 | 0,2 |
| Dansk Folkeparti | 6576 | 12,6 |
| Venstre | 16705 | 31,9 |
| Enhedslisten - De Rød-Grønne | 407 | 0,8 |

### Alcaldes

| Alcalde | Període | Partit |
| Leif Skov | 1-1-2007 a 31-12-2009 | Socialdemokratiet |
| Arne Sigtenbjerggaard | 1-1-2010 a 31-12-2013 | Venstre |

## Referències

* ↑ Befolkningsforhold i Østjylland Arxivat 2011-07-19 a Wayback Machine., Planlægning over grundvand (Agència de planificació), Miljøministeriet (Ministeri de Medi ambient)
* ↑ (danès) Resultats eleccions municipals a Vejle
# Cleofó d'Atenes

Cleofó (en llatí Cleophon, en grec antic Κλεοφῶν) fou un poeta tràgic grec nascut a Atenes, que va escriure almenys deu drames, els noms dels quals enumera Suides: Acteó, Amfiarau, Aquil·les, Les Bacants, Dexamen, Erígone, Tiestes, Leucip, Mandrobulos, Persis, i Tèlef.
Aristòtil en fa referència a la Poètica, on diu que el seu estil era prosaic i critica la seva falta d'idealisme.

## Referències

* ↑ Suides. K 1730
* ↑ 2.Cleophon a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 803
# Núria Amat Garcia

* No s'ha de confondre amb Nuria Amat Noguera.
Núria Amat Garcia (Barcelona, 1945 - Martorell, 28 de maig de 2019) va ser una fotògrafa catalana. Va matricular-se a l'Institut d'Estudis Fotogràfics de Catalunya el 1976, on figura com la primera dona a obtenir el títol professional en arts gràfiques per aquesta mateixa institució.
Va destacar-se també com a activista feminista, fundant l'Associació de Dones Progressistes de Martorell i encapçalant-ne la presidència, des de 1996 a 2016. També va participar en les Jornades Catalanes de la Dona de 1976.
Va exposar, individualment i col·lectivament, a Catalunya, especialment a Barcelona i Martorell, a les Illes Balears, a diverses ciutats espanyoles i a París. També va ser comissària d'exposicions de fotografia d'autors com Centelles, Cumella, Olivella o Rigol.

## Referències

* 1 2 3 Jurado, Irene. «Mor la martorellenca Núria Amat, una pionera en el món de la fotografia professional | Web de notícies de l'Ajuntament de Martorell». [Consulta: 31 maig 2019].
* ↑ «CULTURA: Mor la martorellenca Núria Amat, una pionera en el món de la fotografia professional». [Consulta: 31 maig 2019].
# Stevie Graham

Stephen "Stevie" Graham (nascut l'11 de juny de 1982 en Wilmington, Delaware) és un jugador de bàsquet estatunidenc que milita en les files dels New Jersey Nets de l'NBA. És el germà de Joey Graham, jugador dels Toronto Raptors.

## Enllaços externs

* Perfil de Stephen Graham en NBA.com (anglès)
# Narcís

«Narcís (Narcissus)» té aquests significats:
* Narcís (mitologia), fill de Cefis i de Liríope
* Narcís (gènere), plantes bulboses amb flors vistoses
* Narcís o Narcissus pseudonarcissus, planta bulbosa amb flors vistoses
* Personatges:
** Narcís (llibert), llibert i ministre de l'emperador Claudi
** Narcís (atleta), assassí de Còmmode
Viccionari
# Felben-Wellhausen

Felben-Wellhausen és un municipi del cantó de Turgòvia (Suïssa), situat al districte de Frauenfeld.

## Referències

* ↑ «Liste officielle des communes de la Suisse - 01.01.2021» (en francès). Oficina Federal d'Estadística. [Consulta: 8 gener 2021].
# Nallur (Jaffna)

Nallur és un lloc sant i un suburbi de la ciutat de Jaffna, a Sri Lanka. Se situa a 3 km del centre de Jaffna.
Nallur fou la capital de l'antic Regne de Jaffna que va governar el nord de Sri Lanka abans l'arribada dels portuguesos sota el govern dels quals la ciutat va acabar sent destruïda i el regne va acabar annexionat per Portugal.
Abans la invasió portuguesa Nallur era un centre floreixen que destacava per l'arquitectura i la cultura tàmil.
No s'ha de confondre amb la ciutat de Nallur a Tamil Nadu.

## Referències

Article de la wikipèdia en francès.
# Regulador centrífug

El regulador centrífug és el sensor d'una cadena mecànica de retroalimentació, que proporciona un paràmetre que és funció de la velocitat angular. Aquest paràmetre pot ser un desplaçament mecànic que actuï sobre una vàlvula de control de retroalimentació negativa que es subministra a un motor per tal de mantenir constant la seva velocitat.
Es compon de dues o més masses en rotació al voltant d'un arbre giratori. Com a resultat de la força centrífuga les masses tendeixen a allunyar-se de l'eix de rotació, però al fer-ho s'oposen a un sistema de ressorts o a la força de la gravetat a través d'un sistema articulat, semblant a un pèndol cònic.
Un sistema de palanca transforma el moviment radial de les masses en lliscament axial sobre un collaret. Una palanca de canvis té aquesta última per transferir el mecanisme que es vol controlar, com pot ser la vàlvula de pas de vapor o de combustible, o d'aigua en una canonada de càrrega.

## Història

Encara que mai es va atribuir a si mateix la invenció del regulador centrífug, el primer sistema va ser desenvolupat per James Watt el 1788 a suggeriment del seu soci Matthew Boulton. Era com un pèndol amb dues masses suspeses per dos braços articulats i l'última sèrie d'innovacions que Watt va introduir a les màquines de vapor.
El regulador centrífug s'usava per ajustar la distància i la pressió entre les moles dels molins de vent des del segle xvii. Per tant, hi ha un malentès sobre el fet que James Watt fos l'inventor d'aquest dispositiu
Però encara avui una estàtua gegant del regulador de Watt roman erigida en Smethwick, al comtat anglès de West Midlands. Se'l coneix com el flyball governor (regulador de boles flotants).
Un altre tipus de regulador centrífug consisteix en un parell de masses que giren al voltant d'un eix dins d'un cilindre, d'alguna manera semblant al disseny d'un fre de tambor, les masses o el cilindre porten un revestiment de fricció. Aquest tipus de regulador es va utilitzar per estabilitzar la velocitat de gir en el gramòfon d'Edison i en els tocadiscs acionats per ressort, així com en els mecanismes de marcat per disc dels telèfons que, tot i en declivi, han arribat fins als nostres dies.

## Referències

* ↑ Maxwell, James Clerk «On Governors». Proceedings of the Royal Society of london, 16, 1868, pàg. 270-283. Enllaç
* ↑ Hills, Richard L. Poder Del Vent. Cambridge University Press =, 1996.
# Núria Anglada i Casamajor

Núria Anglada i Casamajor (la Bisbal d'Empordà, 1968) és una política i professora catalana, que va ser alcaldessa de la Bisbal d'Empordà des de l'abril de 2014 al juny de 2015. És consellera nacional d'Unió Democràtica de Catalunya. Des del juny de 2016 és regidora a l'oposició del grup municipal de CiU.
Té el títol Superior de Solfeig pel Conservatori Municipal de Música de Barcelona, el Professional de piano i el Diploma Pedagògic d'Educació Musical Willems. L'any 1991 mentre estudiava va començar la seva trajectòria com a docent en escoles de música de Terrassa, Sabadell i Barcelona. El 1998, després de vuit anys vivint a Barcelona, torna a l'Empordà on continua amb l'activitat pedagògica. Des del 2007 treballa com a professora de música de Secundària pel Departament d'Ensenyament de la Generalitat. En l'àmbit associatiu l'any 1999 va formar part de la Junta que va impulsar Joventuts Musicals de la Bisbal, entitat que va presidir fins a l'any 2007. Va ser vicepresidenta segona de Joventuts Musicals de Catalunya.
L'any 2003 va formar part de la llista del grup municipal de Convergència i Unió i l'any 2007, de cap de llista i amb el govern de CiU-ERC, va ser regidora de Cultura i 1a Tinent d'alcalde. La legislatura 2011-15 amb el govern PSC-CiU va ser regidora d'Ensenyament i alcaldessa de l'abril de 2014 al juny de 2015. En l'àmbit comarcal va ser consellera del Consell Comarcal del Baix Empordà a l'oposició (2007-2011) i Vicepresidenta segona i consellera d'Ensenyament i Cultura (2011-2015).
L'agost de 2018 deixa la regidoria on exercia d'oposició reemplaçada per Xavier Dilmé.

## Referències

* ↑ «Núria Anglada es converteix en la primera alcaldessa de la Bisbal en compliment del pacte de govern entre CiU i el PSC». Ara Comarques Gironines, 02-04-2014.
* 1 2 3 «Núria Anglada Casamajor». Ajuntament de la Bisbal d'Empordà. Arxivat de l'original el 20 de setembre 2016. [Consulta: 5 juny 2016].
* ↑ Pinilla, Òscar «“Cal que la Bisbal recuperi el protagonisme com a capital”». El Punt Avui, 20-05-2015.
* ↑ Trillas, Joan. «El veterà Xavier Dilmé retorna com a regidor a la Bisbal - 02 ago 2018». [Consulta: 25 desembre 2018].
# Sorese

Sorese (en francès Sorèze) és un municipi francès, de la regió d'Occitània i del departament del Tarn. En aquest municipi s'hi troba el llac de Saint-Ferréol, que alimenta el Canal del Migdia.
A l'Abadia de Sorese, fundada en el segle viii, hi hagué una escola important per la seva innovació pedagògica, des del segle xvii fins a 1991. Actualment és un museu.

## Demografia

Evolució demogràfica :
| 1962 | 1968 | 1975 | 1982 | 1990 | 1999 | 2006 |
| 1.581 | 1.613 | 1.672 | 1.654 | 1.954 | 2.164 | 2.542 |
| Des de 1962: població sense dobles comptes |||||||

## Administració

Llista d'alcaldes :
| Període | Identitat | Partit |
| 2001- | Albert Mamy | UMP |

## Referències

* ↑ Toponímia occitana
* ↑ Web del museu
# Fíat

«Fíat» té aquests significats:
* Fíat (acceptació). Consentiment que es dona perquè una cosa tingui efecte.
* Fíat (prova). Fórmula usada per aprovar els exercicis dels qui volien fer-se escrivans.
Vegeu també:
# Museu Valencià del Joguet

El Museu Valencià del Joguet és un centre creat per a la conservació i difusió del patrimoni jogueter industrial. Va nàixer en 1990 a Ibi (l'Alcoià, País Valencià), poble reconegut a nivell mundial com a centre nacional del joguet. En 2013, es va traslladar a la seua seu definitiva als edificis de la que va ser la primera fàbrica joguetera que es va crear a la localitat, l'antiga Payá.
Des de la llauna fins al plàstic i distribuïts temàticament, a la sala permanent es mostren joguets fabricats a Ibi i en altres llocs del món, des de 1903 fins als anys 80. La sala temporal del museu acull exposicions periòdiques en les quals es poden veure joguets que formen part dels fons propis i que no s'exposen de forma permanent, així com peces de col·leccions particulars.

## Referències

* ↑ «Visita el Mercadillo del Juguete Antiguo los días 19 y 20 de octubre». [Consulta: 2 juny 2020].
* ↑ «El Museu Valencià del Joguet en la antigua “Fábrica Payá” de Ibi pretende revitalizar el turismo de la zona» (en espanyol europeu), 30-11-2013. [Consulta: 2 juny 2020].
* ↑ «Museos de Juguetes para visitar en familia (I) ⋆ MiniGranada» (en castellà), 18-05-2015. [Consulta: 2 juny 2020].